Title: odbor obchodu________Bratislava,15.5.1996
Author: MP SR
Last saved by: Ing. Milan Pakši

Predkladacia správa

	V súlade s článkom 21 (5) Európskej dohody o pridružení SR k ES v priebehu rokov 1999 a 2000 prebiehali rokovania medzi SR a Komisiou EÚ ohľadom ďalšej liberalizácie obchodu s poľnohospodárskymi výrobkami,  spracovanými poľnohospodárskymi výrobkami a vzájomného obchodu s rybami. Výsledkom rokovaní malo byť prehĺbenie liberalizácie agrárneho obchodu medzi SR a EÚ, berúc do úvahy potrebu ďalej liberalizovať vzájomný agrárny obchod, keď obchod s priemyselnými tovarmi je už v zásade bez colných bariér. 

Tieto nové koncesie  sú prejavom našich integračných cieľov, keď vláda deklarovala termín 1.1.2004 ako deň možného vstupu SR do EÚ.  Nové koncesie za oblasť obchodu s poľnohospodárskymi výrobkami medzi SR a EÚ vstúpili do platnosti, podobne ako aj nové koncesie medzi EÚ a ostatnými asociovanými krajinami, dňa 1.júla 2000.

	Rokovania za oblasť spracovaných poľnohospodárskych výrobkov vychádzali z negociačného návrhu Komisie EÚ odsúhlaseného členskými štátmi EÚ a rokovacieho mandátu slovenskej strany , ktorý zohľadňoval stanoviská výrobcov, príslušných výrobných zväzov a SPPK ako aj konzultácie s MH SR a MZV SR. 

	Na  základe mandátu sa ukončili v októbri 2000 rokovania s Komisiou EÚ  za oblasť spracovaných poľnohospodárskych výrobkov medzi SR a EÚ ako aj ČR s EÚ. 

	Výsledky rokovaní SR a ČR zohľadňovali spoločnú colnú politiku SR a ČR voči tretím krajinám aj keď česká strana nemala žiadny praktický záujem o spoločný postup voči EÚ. Následne boli tieto závery predmetom rokovania Rady colnej únie SR/ČR, ktorá  na svojom rokovaní v Bratislave dňa 16. novembra 2000 odsúhlasila spoločný postup SR a ČR  voči EÚ.

	Napriek tomu česká strana neoficiálne informovala v decembri 2000 zástupcov MP SR, že má problémy odsúhlasiť dohodu. Z toho dôvodu pozdržala slovenská strana domáci ratifikačný proces.

	Česká strana však bez akýchkoľvek konzultácií so slovenskou stranou obnovila rokovania s EÚ ohľadom spracovaných poľnohospodárskych produktov . Vzhľadom na túto skutočnosť a tiež skutočnosť,  že rokovania  SR s EÚ boli na expertnej  úrovni ukončené a na 
rozdiel od výsledkov rokovaní ČR s EÚ sa naša pozícia nemôže výrazne zlepšiť najmä vo výške kvóty  na vývoz do EÚ ako aj pri dovoze z EÚ, MP SR  berúc do úvahy postup českej strany ako aj potencionálne politické dosahy z aspektu integrácie SR do EÚ nečaká na výsledky rokovaní ČR s EÚ a predkladá predmetný materiál na rokovanie vlády. 

	Vychádzajúc z prehľadu koncesií uvedených v tabuľkových prílohách je priamy dosah liberalizácie spracovaných poľnohospodárskych výrobkov na štátny rozpočet pri dovoze z aspektu výberu cla : cca 100 mil. Sk. 

Na druhej strane z hľadiska našich upravených vývozných koncesií do EÚ je možné predpokladať výrazný nárast vývozu našich výrobkov do EÚ s ohľadom na výrazné zvýšenie vývoznej kvóty na 3,3 mil. EURO s každoročným nárastom o 10% a tiež u výrobkov kde je upravené clo na 0% ,  čoho nepriamym dosahom na štátny rozpočet by mal byť prínos o cca 90 mil. Sk.

	Platnosť nových koncesií sa predpokladá v priebehu 2. polroku 2001. Po odsúhlasení návrhu vládou SR, zodpovedná DG-Enterprise vypracuje návrh pre Komisiu EÚ k odsúhlaseniu a následne bude predložený Asociačnej rade ku schváleniu .

Materiál bol predmetom skráteného medzirezortného pripomienkového konania. Pripomienky formálneho charakteru boli do materiálu zapracované a materiál sa predkladá bez rozporov.